Student steek glo meisie, self met mes | Netwerk24
Student steek glo meisie, self met mes
Deur Simvuyele Mageza 24 Oktober 2016 12:35
Die polisie in Nelspruit sê hulle het rede om te glo dat een van die twee studente wat bewusteloos en bebloed in 'n koshuiskamer van die Tshwane-Universiteit van Tegnologie (TUT) se Mbombela-kampus aangetref is, self vir die voorval verantwoordelik was.
Die twee studente, 'n 25-jarige man en sy 21-jarige meisie, is Sondagoggend met steekwonde in die Urban Cove-manskoshuis aangetref.
Sers. Gerald Sedibe, provinsiale polisiewoordvoerder, het Maandag gesê hulle het "rede om te glo" dat die manstudent sy meisie Sondagoggend in sy koshuiskamer met 'n mes gesteek en homself toe met dieselfde mes gesteek het.
"Medestudente het in die vroeë oggendure Sondag nooddienste ontbied toe hulle die paartjie bebloed in die kamer kry. Hulle het geluide in die nag gehoor en agterdogtig geraak," sê Sedibe.
'n Saak van aanranding met die doel om ernstig te beseer is by die polisie aanhangig gemaak.
"Ná verdere ondersoek het dit begin deurskemer dat die man sy meisie en toe homself gesteek het. Ons weet nie hoekom nie."